**Органов концерт в разгара на лятото**

 Органов концерт в разгара на лятото – това е елитарно събитие във Варна за елитна публика!

 Имах възможност да присъствам на концерта на доц. д-р Сабин Леви, състоял се на 03.08.2018 в Евангелската Методистка Църква град Варна. За мен това беше истинска духовна отрада – оазис в оустинята на абсурда в който сме потопени. Във време когато скудоумието и нравствената нищета максимално нагло и агресивно атакуват съзнанието и се стремят да отвлекат вниманието ни от извечните цивилизационни универсални ценности и устои, този един час музика предложена от С. Леви беше истински празник за жадуващата здрав смисъл и красота душа.

 Трета соната на Й. С. Бах, както и авторски творби на С. Леви – на това се наслади нашата публика. Музицирирането на д-р Леви пречиства, с пълна липса на външни ефекти и показност, с философска вглъбеност и съсредоточеност, съзерцателност и медитативност които ми внушиха, че макар и за малко духът ми се пренася на обетованата земя, насоченият навътре поглед противодейства на бушуващия хаос и материалната истерия, за да проблесне светлина на нетленната красота, независима от време и пространство. Доц. Леви постига в пълна мяра това чрез осъзнато, отчетливо диференциране на частите на формата, изразителна, «говореща» агогика, ярък, жив щрих и не на последно място – изискан подбор на регистрите.

 Впрочем това не беше концерт в класическия му вид, а също и дружеска беседа от страна на изпълнителя, който на достъпен език обясняваше на публиката устройството и функционирането на Негово Величество – Органа!

 Историческите обстоятелства не са позволили на този инструмент да се превърне в култов за България, и това прави малката непринудена лекция съпроводила концерта на С. Леви още по-необходима – просветителски акцент, съчетан с естетическа наслада.

 Бихме били доволни ако подобни събития се случват по-често от веднъж годишно!

 Мариана Григорова

 гр. Варна